Uusi yhdistelmärangaistus on tarkoitettu vangeille, joiden on todettu olevan erittäin vaarallisia toiselle ihmiselle. Kuva: Maiju Torvinen

Kaikkein vaarallisimmille vangeille suunnitellaan uudenlaista rangaistusmuotoa.

Oikeusministeriö viimeistelee lakiesitystä yhdistelmärangaistuksesta, jossa vanki suorittaa vankeusrangaistuksen vankilassa ja jossa häntä tämän jälkeen valvotaan kotona.

Uusi yhdistelmärangaistus on tarkoitettu vangeille, joiden on todettu olevan erittäin vaarallisia toisen ihmisen hengelle, terveydelle tai vapaudelle. He ovat syyllistyneet toistuvasti törkeisiin väkivalta- tai seksuaalirikoksiin ja tuomioistuin on määrännyt, että heidän pitää suorittaa koko vankeusrangaistuksensa loppuun vankilassa.

Rikosseuraamuslaitoksen mukaan Suomen vankiloissa on tällä haavaa 38 tällaista vankia. Heistä kymmenen istuu tuomiotaan Itä- ja Pohjois-Suomen rikosseuraamusalueen vankiloissa.

Kalevan tietojen mukaan riskivangeista tunnetuimpiin lukeutuu niin kutsuttu hansikaskuristaja. Viimeisimmän vankeusrangaistuksensa loppuvaiheessa oleva mies on muun muassa kuristanut hengiltä äitinsä, 12-vuotiaan tytön ja naistuttavansa ja on yrittänyt kuristaa useita naisia Oulussa.

Nykyisin nämä vaaralliset vangit vapautetaan vankilasta pääsääntöisesti ilman minkäänlaista valvontaa kun he ovat suorittaneet vankeusrangaistuksensa loppuun. Jatkossa heidän sopeutumistaan siviilielämään valvotaan vuoden ajan sähköisesti ja muilla tuki- sekä valvontakeinoilla.

Vankilan sijaan kotiarestiin

Myös tutkintavankeutta aiotaan uudistaa merkittävästi. Suomessa aiotaan ottaa käyttöön tutkinta-aresti, jossa alle kahden vuoden ehdottomaan vankeusrangaistukseen käräjäoikeudessa tuomittu ja tuomiostaan ylempiin oikeusasteisiin valittava ei odota vankilassa, muuttuuko hänen rangaistuksensa. Vankilan sijaan hän on arestissa kotonaan valitusprosessin ajan ja häntä valvontaan sähköisesti.

Sähköisesti valvottua arestia käytetään tutkintavankeuden vaihtoehtona jo monessa Euroopan maassa.

Osa tutkintavankeuteen määrätyistä voidaan jatkossa määrätä myös tehostettuun matkustuskieltoon. Siinä tutkintavanki odottaa oikeudenkäynnin alkamista vankilan asemesta kotona. Häntäkin valvotaan pantavalvonnalla.